Delegasyen M’sia betemu enggau Kamar Dagang Indonesia
NYADIKA PENGINGAT … Datuk Amar Awang Tengah (tiga kanan), Sapit Menteri Pemansang Entrepreneur enggau Enterprise Mit enggau Jelan Iya Datuk Mohd Naroden Matjais (kanan) begambar nyadika pengingat begulai enggau Tan Sri Pandikar Amin Mulia (dua kiba), Datuk Seri Panglima Dr Johnity @ Maximus Ongkili (tiga kiba), Datuk Dr Joachim Gunsalam (lima kiba) sereta sida ke bukai. KUCHING: Sapit Premier Sarawak, Datuk Amar Awang Tengah Ali Hasan nyereta delegasyen Malaysia betemu enggau Kamar Dagang Indonesia ba Jakarta kena Hari Enam ke udah. Sida bukai ke sama bela enggau nyereta maya penemuai nya Menteri ba Opis Menteri Besai (Hal Ehwal Sabah dan Sarawak) Datuk Seri Panglima Dr Johnity @ Maximus Ongkili, Menteri ba Opis Menteri Besai (Ekonomi) Dato’ Sri Mustapha Mohamed, Utusan Khas Tan Sri Pandikar Amin Mulia enggau Sapit Kepala Menteri III / Menteri Pemansang Industri Sabah Datuk Dr Joachim Gunsalam. Antara pekara ke bisi disebut Datuk Amar Awang Tengah nya isu melunggang antara Sarawak enggau Kalimantan, normalisasyen pengawa dagang ba garis menua Sarawak enggau Kalimantan. Kelimpah ari nya, isu ngemanahka jalai raya ke beguna amat ngambika meri penyenang ngagai pejalai rayat antara kedua-dua wilyah mega bisi dipejuraika. Ba maya ke sama, iya mega sigi endang setuju amat lebih mayuh agi kerejasama ba pengwa dagang antara Kalimantan enggau Sarawak, nyengkaum isu bekaul enggau nyaga pemanah rampa menua. Kelimpah ari nya Awang Tengah enggau bala delegasyen bukai mega betemau enggau Sapit Kepala Otorita Ibu Kota Nusantara, Dhony Rahajoe. 
See author's posts
